Իմացիր, լավ իմացիր, եթե որևէ մեկը մեղք գործի, ես ու նա ենք գործել այդ մեղքը: Եթե մեկը գողություն անի, մենք միասին ենք արել այդ գողությունը: Եթե մեկը մարդ սպանի, մենք միասին ենք կատարել սպանությունը: Եթե մեկը սուտ երդում տա, մենք միասին ենք սուտ երդում տվել: Եթե մեկը քո անունը արատավորի, մենք միասին ենք արատավորել քո անունը: Բայց եթե մեկը փառավորի անունդ, լինի անբիծ ու առաքինի, այդ նա է միայն անբիծն ու առաքինին, միայն նա, մեն-մենակ, առանց ինձ: Ես իմ անձը անջատում եմ նրանից, ես նրա հետ չեմ կիսում քո օրհնությունը… Միայն թե օգնիր ինձ հավատալու, որ կաթողիկոս լինելն ընդամենը գործ է, աշխատանք, գործ է բարություն սերմանելը, գործ է մարդկանց երջանկացնելը, Աստծուն ծառայեցնելը, սեփական անձն ուրիշներին նվիրաբերելը, և ես, քո ծառան, պիտի աշխատեմ ճիշտ այնպես, ինչպես դարբինը, զինագործը, բրուտը, ոսկերիչը, հողագործը…